Op reis deur die lewe | Just another WordPress.com weblog | Bladsy 2
een lekker na die ander …
Hier is 'n blits briefie. Net om gou te laat weet: dit het WONDERLIK GOED GEGAAN met die opnames van my nuwe CD, Kyk Haar Oë! Ek is kniediep in my noppies en heerlik tevrede. Soos ek hier skryf word die meester finaal versorg in Pretoria. Nou nog net vir die omslag ontwerp en die drukkery en die repro en al daai dinge … Teen November het ons hom/haar in die hand! Ek hou julle op hoogte …
Maar vóór dan gebeur daar iets baie lekker waarvan ek dink julle sal wil weet: Ek doen 'n konsert saam met Mathys Roets op 11 September 2013 by Eensgezind buite Durbanville. Navrae en Besprekings: Ilse 021 976 4106 / ontvangs@isales.co.za
Begin September gaan maak ek ook weer 'n slag 'n draai in Zimbabwe.
Nog 'n lekkerte: Ek kon laasweek weer 'n slag die Sielsgedagtes op RSG doen – met voorlesings uit my Driveway Divatjie boek. Het jy dit gemis? Gaan luister dan op http://www.rsg.co.za/potgooi-soek.asp … Tik net in: Sielsgedagtes (aand) 19 – 24 Augustus
Ek groet julle op 'n drafstap met 'n vrolike wuif!
lekke my boytjie!
Julie 16, 2013
Vat ons mos een Sondagaand my arme Ma hospitaal toe voor 'n operasie. By daai hospitaal is nie TV by die beddens nie. Mens kyk saam-saam in 'n oop, wagkamerige plek. Sewe, ag stoele om 'n knie-hoogte koffietafel. Ons gaan sit daar. Dis toets krieket. Suid-Afrika teen Sri-Lanka. Naby aan 'n naelbyt einde.
Vooroorgebuig, op die stoel naaste aan die TV, sit 'n maer man in 'n rooi, wit en blou gestreepte kamerjas wat lyk nes die tandepasta. Langs sy been af loop 'n dreineringspyp na 'n emmertjie toe wat by sy voet staan. Grillerig. Hy's daarvan salig onbewus. Met sy oë vasgenael op die TV skerm, lewer hy 'n running commentary op die krieket – of ons nou wil hoor of nie. "Lekke, nou's da nog 8 bôlle oor en hulle short nog 10 runs. Ons kan maklik wen". 3 Balle en 'n 4 later: "O, hel, nou's da nog 5 bôlle oor en hulle short nou nog net 6 runs. Ma ons kannit nog maak."
Hy sit al hoe meer vorentoe. Klem sy hande. Toe daar nog "net 2 bôlle en 2 runs" oorbly, hou hy heeltemal op asemhaal. En dis net mooi tóé dat Peterson daai Sri-Lankaan boul dat sy paaltjies skoon uitmekaar spat! "Lekke, my boytjie", skree Streepkamerjas, terwyl hy opvlie en ons almal hartvasgryp en terugdeins toe die bloedemmer by sy voet gevaarlik kantel. "Lekke, my boytjie! Binne-innie bus in! Die deure gat somme vanself oep!!", juig hy, arms omhoog.
Toe alles weer tot bedaring kom, en die volgende kolwer inkom, sug hy tevrede: "Nou nog net 1 bôl en 1 run. Maklik. Sy oog is noggie innie. Ons gattie game vat."
Maar toe slaan Sri-Lanka 'n 4 van daai 1 bôl af en hulle wen die wedstryd.
Hy't sonder 'n woord sy emmertjie gevat en, hangskouers, die skemer gang af geslof. Shame.
Re-laas: Sedert my vorige brief, het my liewe vriende toe mos ingespring/opgestaan/handegevat en 'n versoek-brief aan julle almal gestuur oor my nuwe CD. (Terloops, ek het besluit ek noem die nuwe CD: Kyk Haar Oë! – want die songs teken verskeie karakters in wie so oë ons almal al gekyk het, of steeds dikwels kyk …)
Julle reaksie op die brief het my uitgeboul!!!!
Al wat ek kan sê is: "Lekke my boytjie!"
Toe dit gelyk het of die bôlle hopeloos te min is vir al die runs wat ek sal moet maak, toe draai julle ruimhartigheid die game vir my.
Terwyl ek songs regskaaf en oorskryf tot so-goed-as-menslik-moontlik, stuur julle briewe en bydraes.
Ek is tot in my diepste siel ontroer. Eintlik heeltemal oorstelp! Vir soveel ondersteuning en bemoediging en geloof en liefde! Julle cheer my aan soos die wenspan, al is die game nog skaars halfpad. Dankie, so baie, baie dankie! Ek soen julle voete.
Dinsdag, 23 Julie, vlieg ek Pretoria toe en Woensdag, 24 Julie tot 6 Augustus neem ons die CD op by Odyssey Records. Matthys Maree doen die verwerkings en Fuzz is die klank ingenieur. Ek werk al sedert Blou Kitaar se dae saam met hulle en voel 100% veilig in hulle meer-as-bekwame hande. Ek sal op Facebook iets van die opneem-proses probeer weergee vir dié van julle wat nog nie Facebookvoos is nie.
Terwyl ek dan in Pretoria is, speel ek ook sommer die Driveway Divatjie show by die PIERNEEF TEATER,
Sondag 28 Julie 15:00 R90 / R70 kinders, studente, pensioenarisse
(012)329-0709 of info@pierneefteater.co.za
Ons gaan sommer ook daai dag 'n live DVD opname maak, so, as jy naby is, tof jou op en kom deel in die opwinding …
En nou, omdat my hart te vol is vir woorde, en in die gees van julle almal wat vir my tot so 'n geweldige groot seën is, kyk 'n bietjie hier:
Met innige waardering,
en dit was vrydag en dit was sondag en daar was SKY …
Ek wonder sommer: Wat het die Pase hierdie jaar aan jou gedoen? Jou siel verkwik? Jou hart geroer; gelaai met liefde? Of ongemerk en impakloos by jou verbygegaan?
Vir my was dit 'n anderste Pase. Sonder kerktoegaan, maar nie sonder kerk nie. Vrydag, die Goeie, was stil. 'n Leë dag wat besoeke en bedrywigheid betref. Vol egter van gedagtes, geliefdes; en boeke en beelde. 'n Dink-en-ervaar-dag. Vol van allerlei onontbeerlikhede wat die lewe vir my kosbaar maak.
Die Sondag het ek wakker geword met die berg, gebeeldhou en blou teen 'n skoon, gesuiwerde vroegoggend lug.
Ai, "lug" is tog vir my so 'n toe, gedekselde woord. Die sug van die "u" so vasgeknyp, so ingeperk tussen die twee konsonant-konstabels. 'n Gevangene, so vas soos asem in 'n ballon. Of 'n graf.
Sky klink soveel oper … Lê, lag ook, soveel wyer en vryer in die mond.
Paassondag se oggend was sky – die hemele oop, sag, Gods en bly …
En Händel se Messias het gesing: "Comfort ye, comfort ye My people … For her warfare, her warfare is accomplished, and her iniquity is pardoned …" Comfort ye My people. Troos jy hulle, teer. Mooi!
Dit was Vrydag en dit was Sondag en daar was SKY …
En die Opgestane Gekruisigde was hier – by my, aan my eie tafel, in my heel eenvoudige brood, gebreek.
Re-laas: DRIVEWAY DIVATJIE, my mooi, dik, lekkerlees, lekkervoel, nuwe boek is vrygestel by die Woordfees – met 'n heerlike show (en gehoor!) by die Dorpstraat Teater. Jy kan 'n voorsmakie van die boek kry by:
Koop Driveway Divatjie by Exclusive Books of by http://www.annalisewiid.co.za (kliek net op DIE WINKEL en bestelvorm) of by 0861 668 368.
Dit is ook as e-boek beskikbaar by: http://www.kalahari.com
Die Eerste Kwartaal, het soos Paasnaweek, gekom en gegaan. Daar was baie gebeurlikhede en wonderlike geleenthede. Optredes by: Durbanville, Mosselbaai, Klerksdorp, die Groote Kerk in Kaapstad, Parow Welgelegen, Stellenbosch, Velddrif, La Rochelle, Brits en Birchleigh. Sowel as 'n vinnige draai by Odyssey Studios vir 'n klein bietjie opneem-werk. Ag, "recording" sê ook , soos sky, net soveel lekkerder en meer.
Nou lê daar optredes voor in De Aar (12 – 14 April), Heidelberg Kaap (17 April), De Eike gemeente Kuilsrivier (20 April), Komatipoort (10 – 12 Mei), Lééf se retreat buite Ladybrand ( 17 – 19 Mei) en 'n kamp met Gamka-vallei gemeente van Beaufort-Wes (31 Mei – 2 Junie).
Sky is troos. Sky is moontlikhede. Sky is eindeloos en Goddelik. Sky is so altyd en so blou soos die berg.
… dit was Goeie Vrydag en dit was Paassondag … and SKY opened up in my soul!
Ek groet jou, met my voete steeds op hierdie stof-soet/bloed-en-blomme aarde én in die kerk en tussen die klippers, en my hart in die SKY,
Hierdie jaar is dit De Doorns – die dorp waar ek as dogtertjie sulke sorgvrye, onvergeetlike vakansies by Oupa en Ouma omgekuier het.
De Doorns – die dorp waaruit ons kinders 'n paar weke gelede moes vlug toe arbeidsonrus die kleintjies se veiligheid bedreig. Die dorp waarvandaan tóé talle noodroepe gekom het. "Bid vir ons!", het ek uit verskeie benoude oorde gehoor, en gewonder: Wie is ons? Net ons geliefdes en ons naastes? Of ons én ons werkers/werkgewers? Of ons hele onrustige land, wat weerkaats in ons uit-balans-uit, brandende, opgefoeterde vallei?
En wat presies moet ek dan nou bid …? Wat is gebed in so 'n konteks?
De Doorns – die dorp waarin verhoudings die afgelope weke tot só 'n mate verbrokkel het en so uitgekalwer is dat vrede en vertroue vir lank nog aan flarde gaan hang.
De Doorns – die dorp waarheen Kersfees 2012 op pad is; waar Kersfees 2012, ongeag alles, gevier gaan word!
• 7 Kers-meditasies vir RSG skryf en opneem – dit sal in die week van Kersfees uitgesaai word en
• ek wil nog graag die ONE MORE song wat ek vir Badisa se fondswerwingsveldtog geskryf het klaar opneem.
• 2 Maart 2013: One More Jimmelse Jôl innie City hôl – Badisa se skitteraand in Stellenbosch se stadsaal wat jy nie mag mis nie. Spaar solank jou splinternuwe Madiba gelde – dit gaan sóóóó lekker wees!
• 3 Maart 2013: My nuwe Driveway Divatjie boek word vrygestel met 'n show (en eetgoed) by die Stellenbosch Woordfees – vir almal wat nog kan jôl ná die City Hôl!
Meer detail in my Januarie nuusbrief …
Ek wonder: Hoe sal Kersfees 2012 op die De Doorns-konteks inspeel?
Hoe sal die feit dat God mens geword het, die feit dat Hy self in 'n tyd van ellende en geweld gebore is – hoe sal dié Kersboodskap 'n verskil kan maak in De Doorns as die klippe en die k….r-woord roekeloos en woedend rondgegooi word? As vroue met verkragting gedreig word wanneer hulle nie na die opruiers se pype dans nie. As kinders in die wingerde gaan skuil – beangs oor die hordes wilde, bewapende ooms.
Hoe sal die wete van "só lief het God die wêreld …" die gelowiges in De Doorns help om plofbare situasies met wysheid, durf, takt en deernis te hanteer; om buite die boks te dink en werkbare oplossings te vind; om oop te wees vir God-in-hierdie-konteks?
Sal Christus vanjaar méér as net gevier word – met Kersversierings en -vrolikheid?
Sal Hy ook geken word – in nederigheid en sagmoedigheid en 'n Goddelike, medemenslike welbehae?
Waar daar liefde is …, daar is God die Heer.
… Dwarsdeur kwaad en dwarsdeur goed
bly die engele nog sing van vrede in onvrede
'n fyn net
Ek het vir my 'n vrolike geelbont rok gekoop. Pure freesia-ruiker en ranonkel tuin in die lente! Uitgelate. Dalk selfs 'n tikkie uitspattig as jy my jare en postuur in gedagte hou. So what! Die rok is 'n onbevange lag; 'n guitige flirtasie; 'n uitstrek-arms rondomtalie. Die rok is ook 'n borswering. 'n Hart-harnas van sagte, kleurvolle lap.
Jy sal vra: Hoekom? Hoe?
En ek sal sê: My blomtuin rok versag die aanhoudende gegrom van die soveelste renoster karkas, die soveelste korrupsie klag, die soveelste stuk snydende kerk kritiek, die soveelste gekke moord, inbraak, opstand, vernietigde droom, vermorselde mens …
Help dit?, sal jy vra.
In sy boek The Dun Cow, skryf Walter Wangerin van die wrede monster wat onder die aarde bly, wat gedurig dreig om uit te breek uit sy donker kelder, gedurig wil bars deur die aardkors om mens en dier te verslind. En al, ál wat hom teëhou, is 'n fyn net wat oor die aarde span: 'n delikate, maar ondeurdringbare web, geweef van mense se liefde.
Die geel rok laat my daaraan dink: iets lig en lieflik; 'n fyn, sterk net – geweef en gespan en gelééf teen die wrede monster se grommende gemoedsverduisterings.
Re-laas: Ja, ek weet, ek het BAIE lanklaas 'n brief soos dié geskryf. Ander skryfwerk ja, baie! Die boek het goed gevorder tydens die stilte van die Julie skoolvakansie, maar toe die optredes weer vlam vat, … ai, ek multi task nie meer so flink nie. Sedert Augustus was daar 'n klomp wonderlike optredes waarvoor ek diep dankbaar is: Heidelberg, Hennenman, die gemeente vir Internasionale Studente op Stellenbosch, 'n groep gelukkige Albertonners in die Bosveld, Vredenburg, Hermanus, Bloemfontein … AMAZING ontmoetings, almal van hulle!
In die maand wat voorlê wag Komatiepoort, 'n Laeveld-kamp (met Nelspruit, Graskop, Witrivier en Sabie-vroue – en sommer ook 'n draaitjie in die Wildtuin), 'n vrouedag op Rietbron (ek wonder hoeveel mense weet sommer vanself waar dit is?) en my jaarlikse kamp met Kuilsrivier-Suid se vroue op Bettiesbaai … En ek gaan my rondomtalie ranonkelbont geel rok dra!
Daai geel rok laat my ook dink aan Fanie Olivier se gedig Membraan. Ek lees dit deesdae dikwels.
hoe hou die naaldekoker tog sy vlug
met sulke sydun vlerke in die lug?
hoe wieg die rotse reeds dekades teer
op 'n handbreed vlak gebalanseer?
hoe lyk die swaeltjies se kompas
waarmee die somer elke jaar verkas?
en hoe bly draai die aarde almaardeur
asof god hom nog aan die wêreld steur?
hoekom wil ons dan weet "waartoe … vanwaar"?
dit reën dit skyn dit waai – ons het mekaar
'n Fyn, sterk, koesterende net.
Weef voort daaraan, geliefdes …, wééf!
'n Woord wat met jou wandel …
Wandel in die Woord. Dis die nuwe benaming vir Bybelstudie wat 'n mens deesdae in die kerk hoor. Wandel in die Woord. Of met die Woord. Ek vermoed dit verwys na Genesis se Eden gesprekke. In die begin was die Woord en die woord was God … En saans, het die ou Bybel gesê, in die aandwindjie, het dié WoordGod gekom en met die mens in die tuin gewandel. Klink vir my wonderlik ontspannend en gemoedelik, so 'n tuinstappie saam met die Skepper.
Ek wonder hoe hulle geselse geklink het? Wens ek kon inluister en waarneem! Waaroor sou die mens met God wou praat so in die aandwind? En God met die mens? Dalk oor allerlei skeppingswonders? Seker nie sommer net oor koeitjies en kalfies nie? Of dalk juis daaroor? Maar dan seker in daardie begin-ontwaking nog met groot verwondering en plesier, want niks was toe nog alledaags of gewoon of afgeleef of vervelig nie. Alles was nuut en onontdek en opwindend, selfs die koeitjies en die kalfies!
Ek kan my ook goed voorstel dat daar dikwels in dié aandgesprekke hardop gelag is, van beide kante …
Ek bevind my nou in so 'n Woord-wandeling. Ek skryf aan 'n Bybelstudie boek. Sommige dae meld die fokus en inspirasie al aan nog voor die son opkom. Ander dae waai die aandwind al en dan het ek nog nie sewe sinne ordentlik aan mekaar gestring nie, want daar was te veel onderbrekings, of ander dringende werk, of mens-nood wat moes aandag kry. Hoe ook al, woord vir woord kom die boek bymekaar. En tree vir tree vat die wandeling my op die spoor van God se verhouding oor eeue met Sy mense, en dit vat my dieper in myself in, maar ook meer uit myself uit … Dit bind my vaster aan Sy goedheid en genade. Dit maak my losser van onnodige beklemmings. Dit skommel my antwoorde met nuwe vrae en onverwagse insigte. Die taak is gelyktydig intimiderend en GREAT! 🙂
Want "Wandel met die Woord", is 'n waaghalsige en 'n wonderlike uitstap uit 'n klein, tóé mens-kokon in 'n groter, grootse God-wêreld in. Ek vind dit maak my gemoed oper; oop, met 'n soort Genesis-afwagting en -verwondering oor alles wat lok om nog ontdek en geken te word …
kerk, klokke, lewe en lekker!
Die Vrou het baie mooi hare. Natuurlik grys. Sagte krulle. 'n Blink halo. En sy het 'n breë mond wat maklik lag en spontaan gesels.
Ek ontmoet haar by die dokter – sy sit oorkant my – skuins gegooi op die rusbank met 'n tydskrif op haar denim skoot. Haar oë is so donkerblou soos haar jeans. Drup in die arm. "Immune boost", vertel sy, nog voor ek vra.
Die Vrou vertel my van haar handsak wat anderdag onder haar voete uit gesteel is terwyl sy sit en lees het by Exclusive Books in Cavendish. En van haar seun in Berlyn. En van haar werk as gesigspier terapeut. En van haar ander seun, hier naby, wat haar al so baie hartseer besorg het. En van haar dogter wat nog studeer en graag Paternoster toe ry oor 'n naweek. Sy praat nie 'n woord oor haar kinders se Pa nie. Die Vrou vertel my ook van haar kolon kanker. Van haar innerlike groei die afgelope jare … Sy gee vir my 'n piepklein elegante engeltjie, wat sy self maak. Die vlerkies vou toe om 'n goue hart te vorm – Die Vrou maak seker dat ek dit sien. Sy vertel blinkoog van haar planne om binnekort terug te gaan Duitsland toe – Freiburg omgewing, daar onder, naby die bekoorlike Swartwoud.
Die Vrou sê, toe sy destyds uit Duitsland weg is, het haar vriende laat weet: Dis nou so stil; dis glad nie lekker nie; hier word nie meer ge-party nie; niemand reël meer opwindende goed om saam te doen nie; hier word nie meer gekuier en gelag nie – dis asof die kerk uit die dorp verdwyn het!
Drie dae later lui die woorde nog klokke in my kop: Dis asof die kerk uit die dorp verdwyn het … Die Kerk!!
En die beeld van die vriendelike vrou met die grys stralekrans hare; die broos, dapper vrou met die lewenslus en die kanker en die mooi, maklike-lag mond bly voor my.
Re-laas: Heerlike jaar tot nou, wat optredes betref: Jonkershoek, Sedgefield, Oudtshoorn, Cradock, Magaliesburg en Melville. En ek is baie bly om te kan rapporteer: my geopereerde been word steeds beter!
Die afgelope 2 weke het ek gewerk aan die nuwe Leef-retreat se inhoud – die tema is Toewyding en Troos – 33 folio's vol! En nou is dit vreeslik om te dink dat ek moet wag tot begin Mei (4 – 6/5) voor ek dit eers kan aanbied! 🙂
Op 7 Mei is ek by NG Kerk Lorraine in PE.
Hierdie week skryf ek 'n Lig-rubriek, werk aan 'n bid-belewenis wat ek einde Mei in Quellerina aanbied en berei ook voor vir my eersdaagse besoek aan Upington: 12 – 16 April.
Ek wonder wat doen jy hierdie week – is jy een van die gelukkiges wat vakansie hou of by die KKNK rondhang?
Komende naweek vier ons Paasfees …
Toe ek 'n kind was, het al wat 'n kerkklok is vroeg op Paassondag met 'n groot gejubel gelui. Deesdae hoor 'n mens dit min. Baie moderne kerke het mos nie meer klokke nie. Tog wens ek jou dít toe:
Dat jy op Paassondag sal wakker word met denkbeeldige jubel-klokke wat sing omdat Jesus lééf!
En dat jy met blydskap sal dink: dit beteken mos ook die kerk is in die dorp! 
Januarie 19, 2012
Ek wil dit onthou as die Suid-oos ruk en die Noord-wes pluk; ook as die Weswind, onvoorspelbaar, ontydig en nukkerig, onverwags uit die Ooste kom; as die wind asemloos en onbehulpsaam, futloos en uitsigloos gaan lê en my seile laat slaphang; of as die warrelwinde my speels en plesierig en roekeloos gelukkig van my voete af dans … Ek wil dit onthou as ek rondomtalie van lekkerte en my verkneukel in die soetigheid van tevredenheid. Ek wil dit ook onthou as die politiek my omkrap en allerlei moddergooi-argumente (selfs kerklangs!) onverkwiklik word. As my geld skraps is en my moed min. As geliefdes ver is en vrees naby.
En doelbewus soek na Sy soort kreatiewe maniere van liefhê, no matter which way the wind blows !
Want liefde – dis al waaroor dit gaan!
Re-laas: Tienduisend dankies vir al julle omgee toe ek in November geopereer is! Dit was maar bietjie van 'n riller. (Jy kan die komiese kant daarvan lees in my rubriek in die huidige uitgawe van LIG – jauarie 2012.) Dit gaan egter nou al baie beter en verbeter steeds … Ek beplan om in hierdie nuwe jaar te probeer om 'n bietjie matiger te wees met die optree en rondreis en om meer van 'n balans te probeer kry tussen sing- en skryfwerk. Hoe, weet ek nog nie – daar is altyd enorm baie om te doen!